tartuNLP/wikipedia-smugri-20251201 huggingface dataset:
Émparos

Émparos (; transl. myös "Émbaros") on Kreikan kylä, joka sijaitsee Kreetan saarella. Se kuuluu hallinnollisesti Viánnoksen kuntaan, Iraklionin alueyksikköön ja Kreetan alueeseen. Kylän väkiluku on 247 (vuonna 2011).
Émparoksen kylä sijaitsee Díkti-vuoren länsipuolella Kreetan itäisissä keskiosissa noin 50 kilometriä kaakkoon Iraklionista. Se on rakennettu noin 430 metrin korkeuteen merenpinnasta laskettuna. Varhaisin maininta kylästä on vuodelta 1301. Venetsialaisaikaisissa lähteissä se esiintyy nimellä "Lombari".
Émparos muodostaa myös laajemman kyläyhdyskunnan (Τοπική Κοινότητα Εμπάρου, "Topikí Koinótita Empárou"), johon kuuluu varsinaisen Émparoksen kylän lisäksi Thomadianón kylä. Koko yhdyskunnan väkiluku on 323.
Fournés

Fournés () on Kreikan kylä, joka sijaitsee Kreetan saarella. Se kuuluu hallinnollisesti Plataniáksen kuntaan, Chanián alueyksikköön ja Kreetan alueeseen. Fournés muodostaa oman kyläyhdyskuntansa (Τοπική Κοινότητα Φουρνέ, "Topikí Koinótita Fourné"). Kylän väkiluku on 576 (vuonna 2011).
Fournésin kylä sijaitsee noin 15 kilometriä lounaaseen Chaniásta tiellä, joka johtaa Lefká Órin Omalóksen ylätasangolle. Kylän lähistön nähtävyyksiin lukeutuu Kreetan kasvitieteellinen puutarha. Aiemmin kylä kuului Mousoúroin kuntaan ja vuodesta 2011 lähtien Plataniáksen kunnan Mousoúroin kunnallisyksikköön.
Fourní (Lasíthi)

Fourní () on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylän väkiluku on 221 (vuonna 2011).
Fournín kylä sijaitsee Kreetan itäosissa 17 kilometriä pohjoisluoteeseen Ágios Nikólaoksen kaupungista. Fourní muodostaa myös laajemman kyläyhdyskunnan (Τοπική Κοινότητα Φουρνής, "Topikí Koinótita Fournís"), johon kuuluvat varsinaisen Fournín kylän lisäksi kylät Chavgás, Doriés ja Sýrmeso. Koko yhdyskunnan väkiluku on 265.
Aiemmin kylä kuului Neápolin kuntaan ja vuodesta 2011 lähtien Ágios Nikólaoksen kunnan Neápolin kunnallisyksikköön.
Fourní

Fourní () voi viitata seuraaviin paikkoihin Kreikassa:
Gabriel Coronander

Gabriel Coronander (k. 28. heinäkuuta 1697 Pöytyä) oli suomalainen lainlukija ja Rauman pormestari.
Coronanderin isä oli turkulainen porvari Hans Brunila. Hän pääsi ylioppilaaksi Turussa joskus 1650-luvulla ja oli Turun hovioikeudessa auskultanttina. 
Coronander oli lainlukijana Ylä-Satakunnassa 1660–1662, Sääksmäellä 1662–1663 sekä Vehmaalla 1668–1669 ja 1672–1674. Hän oli Rauman pormestarina 1672–1675. Coronander asui Hämeenkyrössä. 
Gabriel Coronander oli naimisissa Anna Jakobsdotter Finnon (k. 1697) kanssa.
Garázo

Garázo () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Kylän väkiluku on 305 (vuonna 2011).
Garázon kylä sijaitsee Ída- ja Kouloúkonas-vuorten välissä noin 35 kilometriä itään Réthymnosta. Se on rakennettu noin 270 metrin korkeuteen merenpinnasta laskettuna. Garázo muodostaa myös laajemman kyläyhdyskunnan (Τοπική Κοινότητα Γαράζου, "Topikí Koinótita Garázou"), johon kuuluvat varsinaisen Garázon kylän lisäksi kylät Farátsi, Mourtzaná ja Omála. Koko yhdyskunnan väkiluku on 358.
Aiemmin kylä kuului Kouloúkonaksen kuntaan ja vuodesta 2011 lähtien Mylopótamoksen kunnan Kouloúkonaksen kunnallisyksikköön.
Janne Ahola (sanoittaja)

Janne Ahola (s. 6. toukokuuta 1969 Pori) on suomalainen iskelmäsanoittaja, joka on sanoittanut musiikkia päätyökseen vuodesta 1994 lähtien. 
Hän on erikoistunut iskelmä-, tanssi-, lasten- ja pop-musiikkiin ja hänen kappaleitaan esittävät muun muassa Jore Marjaranta, Juhamatti, Kai Jämsä, Kari Vepsä, T. T. Purontaka, Leevi Andersson ja Kalle Jussila.
Hän tekee tiivistä yhteistyötä eri ammattisäveltäjien kanssa, joista esimerkkinä yhteiset teokset Tapio Lauhamaan kanssa. 
Janne Ahola on lisäksi ollut vuodesta 2016 Suomen elokuvasäätiön (SES) jäsen.
Elena Kondulainen

Elena Ivanovna Kondulainen (Елена Ивановна Кондулайнен, syntyisin Lembi Kontulainen; s. 9. huhtikuuta 1958 Toksova) on venäläinen näyttelijä ja laulaja.
Kondulainen on sukujuuriltaan inkerinsuomalainen. Vuonna 1983 hän valmistui Pietarin valtiollisen teatteritaiteen akatemiasta. Kondulainen tuli näyttelijänä tunnetuksi ”Neuvostoliiton ensimmäisenä seksisymbolina”. Vuonna 2002 hänelle myönnettiin Venäjän ansioituneen taiteilijan arvonimi.
Elena Kondulainen on ollut naimisissa kahdesti ja hänellä on kaksi aikuista poikaa.
Meshuggahin diskografia

Meshuggah on ruotsalainen extreme metal -yhtye, joka musiikissa yhdistää jazz-tyylisiin vivahteisiin polyrytmejä. Yhtye on perustettu vuonna 1987 Ruotsin Uumajassa. Sen erikoinen tyyli soittaa metallimusiikkia on herättänyt vuosien varrella suurta kiinnostusta. Yhtyeen musiikki on hyvin tarkasti rytmitettyä ja yleensä melko vaikeasti avautuvaa. Meshuggahin genreä onkin joskus kutsuttu monimutkaisen rytmittelyn ja vaihtoehtoisten tahtilajien käytön takia "matematiikkametalliksi". Yhtye julkaisi ensimmäisen levynsä 1980-luvulla ja on sittemmin esiintynyt muun muassa Toolin kanssa.
Johan Curnovius

Johan Curnovius (k. kesäkuussa 1665 Kajaani) oli suomalainen kihlakunnantuomari ja Kajaanin pormestari.
Curnoviuksen vanhemmat olivat Porin pormestari, lainlukija Henrik Tomasson (k. 1646) ja Gertrud Simonsdotter. Hän pääsi ylioppilaaksi Turussa 1640 ja oli Turun hovioikeudessa auskultanttina noin 1647. 
Curnovius oli Kajaanin vapaaherrakunnan kihlakunnantuomarina 1653–1665 ja hän toimi samalla Kajaanin pormestarina 1659–1665 ja oli muutamia vuosia Kajaanin kaupunginkirjurina. 
Johan Curnovius oli naimisissa Felicia Andersdotter Cajanuksen kanssa tämän ensimmäisessä avioliitossa.
John Addison Porter

John Addison Porter (1822–1866) oli yhdysvaltalainen kemisti ja "Kalevalan" kääntäjä. Hän oli aluksi retoriikan opettajana Delaware Collegessa Newarkissa Delawaren osavaltiossa, mutta antautui sittemmin kemian alalle. Hän opiskeli 1845–1848 kemiaa Justus Liebigin johdolla Giessenissä, missä myös tutustui A. F. Soldaniin, sekä tuli sen jälkeen maanviljelyskemian professoriksi Yale Collegeen New Haveniin, jossa kuoli 1866. Soldanin vaikutuksesta hän kiinnostui Kalevalasta ja käänsi siitä saksalaisen käännöksen perusteella eräitä osia. Hänen kuolemansa jälkeen hänen ystävänsä tohtori Eugene Schuyler toimitti julkisuuteen hänen kääntämänsä Aino-runot lyhyen johdannon ja Kalevalan sisällön esittelyn ohella nimellä "Selections from the Kalevala translated from the German version" (1808).
John Durr

John Diederik Durr (13. syyskuuta 1930 – 11. maaliskuuta 2010 Kapkaupunki) oli eteläafrikkalainen uimari. Hän edusti Etelä-Afrikkaa 100 metrin vapaauinnissa ja 4 × 200 metrin vapaauintiviestissä Helsingin kesäolympialaisissa 1952.
Nils Petrellius

Nils Petrellius (k. 1680 Kajaani) oli suomalainen kihlakunnantuomari ja Kajaanin pormestari.
Petrellius oli talollisen poika Acklingan pitäjästä Länsi-Götanmaalta Ruotsista. Hän pääsi ylioppilaaksi Turussa 1660 ja oli Götan hovioikeudessa auskultanttina 1664. 
Petrellius oli Kajaanin vapaaherrakunnan kihlakunnantuomarina vuodesta 1665 alkaen ja hän toimi samalla Kajaanin pormestarina vuodesta 1665. 
Nils Petrellius oli naimisissa vuodesta 1666 edeltäjänsä Johan Curnoviuksen lesken Felicia Andersdotter Cajanuksen kanssa ja ainakin vuodesta 1672 Maria Samuelsdotter Paldaniuksen kanssa. Paltamon kappalainen Samuel Petrelius (k. 1703) oli hänen poikansa toisesta avioliitosta.
Malborkin piirikunta

Malborkin piirikunta () on yksi Pommerin voivodikunnan piirikunnista. Piirikunnan arvioitu väkiluku oli vuoden 2019 lopussa 63 470. Siihen kuuluvat viisi kuntaa ovat Lichnowy, Malbork, Miłoradz, Nowy Staw ja Stare Pole.
Vuoden 2019 lopussa Malborkin piirikunnan asukkaista 51,3 prosenttia oli naispuolisia ja 48,7 prosenttia miespuolisia. Alle 18-vuotiaat muodostivat 18,3 prosenttia piirikunnan väestöstä, työikäiset 60,5 prosenttia ja eläkeikäiset 21,2 prosenttia väestön keski-iän ollessa 41,5 vuotta. Vuonna 2019 piirikunnassa syntyi 582 lasta. Malborkin piirikunnan väkiluvun ennakoidaan pienenevän 52 977 asukkaaseen vuoteen 2050 mennessä.
Juhani Kääriäinen

Juhani Mikael Kääriäinen (s. 10. helmikuuta 1952 Kouvola) on suomalainen kenraalimajuri evp.
Juhani Kääriäinen syntyi veturinkuljettaja Vilho Kääriäisen ja Elsa Keinäsen perheeseen ja avioitui vuonna 1992 Anne Liimataisen kanssa. Kääriäinen tuli ylioppilaaksi 1971 Kouvolan lyseosta ja valmistui Kadettikoulusta 1976 ja Sotakorkeakoulusta 1985. Hän toimi Karjalan prikaatissa opetusupseerina 1973 ja Kymen pioneeripataljoonassa opetusupseerina vuodesta 1976, komppanianpäällikkönä 1978–1983 ja opetusupseerina vuodesta 1986. Etelä-Suomen sotilasläänin esikunnassa Kääriäinen oli toimistopäällikkö vuodesta 1988. Osastoesiupseeri Kymen sotilasläänin esikuntaan hänestä tuli 1992, Kymen pioneeripataljoonan komentaja 1994 ja pääesikunnan pioneeriosaston vanhempi esiupseeri 1996. Kääriäinen oli SFOR:in palveluksessa 1998 ja toimi opettajana Maanpuolustuskorkeakoulussa vuodesta 1999. Hänet ylennettiin vänrikiksi 1973, luutnantiksi 1976, yliluutnantiksi 1978, kapteeniksi 1983, majuriksi 1988 ja everstiluutnantiksi 1994. Prikaatikenraaliksi 2006 ylennetty Kääriäinen yleni kenraalimajuriksi 2009 ja siirtyi vuoden 2010 alusta Länsi-Suomen sotilasläänin komentajaksi pääesikunnan logistiikkapäällikön tehtävästä. Sitä ennen hän oli toiminut muun muassa puolustusvoimien apulaishuoltopäällikkönä ja pioneeritarkastajana, Kymen sotilasläänin komentajana ja osastopäällikkönä KFOR-operaatiossa Kosovossa. Reserviin Kääriäinen siirtyi keväällä 2012.
Michel Currat

Michel Currat (s. 1. joulukuuta 1933) on sveitsiläinen uimari. Hän edusti Sveitsiä vuoden 1952 kesäolympialaisten 100 metrin vapaauinnissa sijoittuen sijalle 60.
Merete

Merete on naisen etunimi. Se on tanskalainen muunnelma Margareta-nimestä. Rinnakkaismuotona on käytössä nimiasu Merethe. 
Digi- ja väestötietoviraston mukaan Suomessa on vuoteen 2020 mennessä tilastoitu noin 150 Merete-nimistä ja noin 20–30 Merethe-nimistä naista.
Meretellä ei ole suomalaista, suomenruotsalaista eikä ortodoksista nimipäivää, mutta Norjassa Mereten nimipäivä on 25. lokakuuta.
Johan Schaefer

Johan Schaefer (k. 22. huhtikuuta 1683 Turku) oli suomalainen valtiopäivämies ja Turun pormestari.
Schaeferin vanhemmat olivat Turun pormestari Henrik Henriksson Schaefer (k. 1660) ja hänen toinen puolisonsa Margareta Gabrielsdotter Wernberg. Hän pääsi ylioppilaaksi Turussa 1642 tai 1643 ja Tartossa 1648. 
Schaefer oli sotasihteerinä Puolan sodan aikana 1655–1659. Hänestä tuli Turun hovioikeuden kanneviskaali 1662, Turun pormestari 1663 ja Turun oikeuspormestari 1683. Schaefer oli valtiopäivämiehenä 1664, 1668, 1675 ja 1680 sekä Turun maakuntakokouksen osanottajana 1671. 
Johan Schaefer oli naimisissa vuodesta 1664 Elisabet Wernlen (k. 1667) kanssa tämän toisessa avioliitossa ja vuodesta 1670 Anna Wittfoothin (k. 1710) kanssa.
Jasmin Beloued

Jasmin "Jassu" Beloued (s. 29. tammikuuta 2000) on Yleisradion toimittaja ja juontaja.
Belouedin isä on marokkolainen ja äiti suomalainen, ja perhe on asunut muun muassa Lontoossa ja Ylöjärvellä.
Beloued alkoi juontaa Yleisradion varhaisnuortenohjelmaa "Galaxia" vuonna 2017. Keväällä 2020 hän juonsi Ylen erikoislähetyksen koronaviruksesta lapsille. Elokuussa 2020 Beloued siirtyi Ylen lasten uutispalvelun Yle Mixin toimittajaksi.
Beloued valmistui ylioppilaaksi keväällä 2019 Tampereen yhteiskoulun ilmaisutaidon erityislukiosta. Hän opiskelee elokuva- ja tv-alaa Metropolian ammattikorkeakoulussa. 
Vuonna 2012 Beloued esiintyi Tampere-talon "Annie"-musikaalissa.
Beloued juonsi vuoden 2025 Uuden Musiikin kilpailun yhdessä Sannin kanssa. Beloued antoi Suomen Euroviisuraadin pisteet vuoden 2025 Eurovision laulukilpailussa.
Per Olsen

Per Olsen voi tarkoittaa ainakin seuraavia henkilöitä:
John Thompson (koripalloilija)

John Robert Thompson jr. (2. syyskuuta 1941 Washington (DC) – 31. elokuuta 2020 Arlington, Virginia) oli yhdysvaltalainen koripalloilija ja koripallovalmentaja. Thompson pelasi NBA:ta Boston Celticsissä, missä hän voitti kummallakin pelaamallaan kaudellaan sarjan mestaruuden. Valmentajana Naismith Memorial Basketball Hall of Fameen nimetty Thompson teki uransa pääasiassa Georgetownin yliopistossa johtaen joukkueen vuonna 1984 NCAA-mestaruuteen. Hän saavutti Yhdysvaltain maajoukkueen päävalmentajana olympiapronssia Soulissa 1988.
Elämä ja urheilu-ura.
Sentterinä tai isona laitahyökkääjänä pelannut Thompson pelasi vuosina 1961–1964 yliopistokoripalloa Providence Collegen joukkueessa. Boston Celtics varasi hänet NBA:han 25. vuorolla . Thompson pelasi NBA:ssa vain kaksi seuraavaa kautta mutta voitti Celticsissä kummallakin kaudella NBA:n mestaruuden. 
Valmennusuransa Thompson aloitti high school -sarjassa. Hän teki pitkän uran Georgetownin yliopiston valmentajana valmentaen sen joukkuetta vuodet 1972–1999. Georgetown voitti Thompsonin valmentajuudessa NCAA:n mestaruuden kerran, Patrick Ewingin tähdittämänä vuonna 1984. Muita Thompsonin alaisuudessa yliopistokoripalloa pelanneita olivat muun muassa Dikembe Mutombo, Alonzo Mourning ja Allen Iverson. Vuonna 1988 Thompson valmensi ilman NBA-pelaajia pelannutta Yhdysvaltain miesten maajoukkuetta Soulin kesäolympialaisissa 1988, missä maa ylsi pronssille. Thompson valittiin vuonna 1999 Naismith Memorial Basketball Hall of Fameen. Hän kuoli 78-vuotiaana 31. elokuuta 2020.
Find My iPhone

Find My iPhone oli Applen tarjoama sovellus, joka mahdollisti kadonneiden iOS-laitteiden löytämisen etäältä. Sovellus esiteltiin vuonna 2010. Sovelluksessa oli useita ominaisuuksia, kuten se, että kadonnut laite tuottaisi äänen täydellä äänenvoimakkuudella.
Find My iPhonen korvasi vuonna 2019 uusi sovellus nimeltään Find My.
Per Olsen (uimari)

Per Olsen (24. heinäkuuta 1934 Oslo – 11. toukokuuta 2022) oli norjalainen uimari. Hän edusti Norjaa 100 metrin vapaauinnissa ja 400 metrin vapaauinnissa Helsingin kesäolympialaisissa 1952. Olsen kuului Oslo IL-seuraan.
Puckin piirikunta

Puckin piirikunta () on yksi Pommerin voivodikunnan piirikunnista. Piirikunnan arvioitu väkiluku oli vuoden 2019 lopussa 86 684. Siihen kuuluvat neljä kuntaa ovat Władysławowo, Kosakowo, Krokowa ja Puck.
Vuoden 2019 lopussa Puckin piirikunnan asukkaista 50,5 prosenttia oli naispuolisia ja 49,5 prosenttia miespuolisia. Alle 18-vuotiaat muodostivat 21,5 prosenttia piirikunnan väestöstä, työikäiset 61,4 prosenttia ja eläkeikäiset 17,1 prosenttia väestön keski-iän ollessa 38,8 vuotta. Vuonna 2019 piirikunnassa syntyi 948 lasta. Vuoden 2011 väestönlaskennassa piirikunnassa oli määrällisesti kolmanneksi eniten kašubin kieltä puhuvia Puolan piirikunnista; 17 677 henkilöä eli 22,3 prosenttia Puckin piirikunnan väestöstä puhui sitä. Puckin piirikunnan väkiluvun ennakoidaan kasvavan 97 871 asukkaaseen vuoteen 2050 mennessä.
Parabiago

Parabiago on kunta Lombardian alueella Pohjois-Italiassa. Se on osa Milanon metropolikaupunkia, etäisyys Milanon keskustasta on noin 22 kilometriä luoteeseen. Parabiagossa on muun muassa jalkineteollisuutta: sen liikanimenä on "La città della calzatura", Jalkinekaupunki. Parabiagon asukkaiden demonyymi on parabiaghesi.
Maantiede.
Parabiago sijaitsee Lombardian länsiosassa ja Milanon metropolikaupungin luoteisosassa. Maisema on Pon laaksolle tavanomaista tasankoa. Italian virallisessa seismisessä luokituksessa Parabiago kuuluu vyöhykkeeseen 4 (zona 4) eli alhaisen maanjäristysriskin alueeseen. 
Parabiagon frazionet ovat Ravello, San Lorenzo, Villapia ja Villastanza. Yli neljän tuhannen asukkaan Villastanza on niistä väekkäin.
Historia.
Parabiagon alueella asuttiin jo kauan ennen Rooman valtakunnan aikaa. 900-luvulla se liitettiin Milanon arkkihiippakuntaan Otto I Suuren määräyksestä. Serkukset Luchino Visconti ja Lodrisio Visconti kävivät alueella taistelun 1339 (Battaglia di Parabiago), sen voitti ensin mainittu. 1500- ja 1600-luvun olivat Parabiagolle huonoa aikaa. Castellin suku hankki paikkakunnan omistuksiinsa vuonna 1658. Itävaltalaisten valtakausi 1700-luvulla oli jälleen Parabiagon kukoistusaikaa. Paikkakunta liitettiin rataverkkoon 1860. Se teollistui ripeästi, ja etenkin tekstiiliteollisuus oli vahvaa. Maatalous valjastettiin palvelemaan teollisuuden raaka-ainetarpeita. Parabiagon väkiluku on kasvanut varsin tasaisesti Italian yhdistymisen ajasta 2020-luvun alkuun.
Parabiagon kirkkoja on muun muassa barokkityylinen Sant'Ambrogio della Vittoria 1700-luvun alusta, myöhäisrenessanssinen Santuario della Madonna di Dio il Sà keskiajan lopulta sekä renessanssia ja barokkia yhdistelevä San Michele 1600-luvulta. Renessanssihuvila Villa Maggi-Corvini uudistettiin 1990-luvulla.
Talous ja liikenne.
Parabiago on leimallisesti teollisuuskaupunki, joka tunnetaan etenkin jalkineteollisuudestaan. Kaupungissa on myös kemianteollisuutta ja kahvilaitteita valmistava Rancilio. Parabiagon rautatieasema, Stazione di Parabiago, on Milanon paikallisliikenteen piirissä. Keskeinen maantieliikenteen akseli on Milanosta luoteeseen Sveitsin rajalle vievä Strada statale 33 del Sempione.
Sospita

Sospita on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin kolme lajia. Suomessa suvun edustajista on tavattu vain luhtapirkko.
Kristian Johnsson

Kristian Johnsson (11. syyskuuta 1761 Turku – 28. huhtikuuta 1835 Pori) oli suomalainen tuomari ja Porin pormestari.
Johnssonin vanhemmat olivat Turun tuomiokapitulin notaari Kristian Hellsteen, vuodesta 1749 Johnsson (1720–1767) ja Ingrid Kristina Brander. Hän kävi Porin triviaalikoulua ja pääsi ylioppilaaksi Turussa 1777. Johnsson suoritti tuomarintutkinnon 1781 ja hän oli Turun hovioikeudessa auskultanttina. 
Johnsson oli Hämeenlinnan vt. pormestarina ajoittain vuodesta 1784 alkaen. Hän toimi maanjako-oikeuden puheenjohtajana ja hänestä tuli Porin kämnerinoikeuden esimies 1787, Porin läänin jalkaväkirykmentin varasotatuomari 1793 ja sotatuomari 1804. Johnsson jäi sotavangiksi Suomen sodan aikana 1808 ja hän erosi Ruotsin palveluksesta 1812. Johnsson sai hovioikeudenasessorin arvonimen 1804 ja Porin pormestarina hän oli vuodesta 1812 alkaen. Johnsson pidätettiin virantoimituksesta kahdeksi vuodeksi 1828 ja hän sai eron pormestarin virasta omasta pyynnöstään 1831.
Kristian Johnsson oli naimisissa vuodesta 1788 Johanna Margareta Weissmannin (k. 1856) kanssa.
Eric Dutton

Eric Ogden Dutton (26. heinäkuuta 1883 Chorlton-cum-Hardy – 29. maaliskuuta 1968 Cheshire) oli brittiläinen haavipalloilija ja olympiamitalisti. Hän kuului Ison-Britannian hopeaa saaneeseen joukkueeseen Lontoon kesäolympialaisissa 1908.
Słupskin piirikunta

Słupskin piirikunta () on yksi Pommerin voivodikunnan piirikunnista. Piirikunnan arvioitu väkiluku oli vuoden 2019 lopussa 98 686. Siihen kuuluvat yhdeksän kuntaa ovat Damnica, Dębnica Kaszubska, Główczyce, Kępice, Kobylnica, Potęgowo, Słupsk, Smołdzino ja Ustka.
Vuoden 2019 lopussa Słupskin piirikunnan asukkaista 50,1 prosenttia oli naispuolisia ja 49,9 prosenttia miespuolisia. Alle 18-vuotiaat muodostivat 19,3 prosenttia piirikunnan väestöstä, työikäiset 61,9 prosenttia ja eläkeikäiset 18,8 prosenttia väestön keski-iän ollessa 40,2 vuotta. Vuonna 2019 piirikunnassa syntyi 889 lasta. Słupskin piirikunnan väkiluvun ennakoidaan pienenevän 92 241 asukkaaseen vuoteen 2050 mennessä.
Myrrha

Myrrha on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu kaksi lajia. Suomessa suvun edustajista elää vakiintuneena, yleisenä ja elinvoimaisena lajina närepirkko.
Isonkivenvaara

Isonkivenvaara () on vaara Utsjoen kunnassa Pohjois-Lapissa. Vaaran korkeus merenpinnasta on 222 metriä. 
Vaaralle on matkaa Nuorgamin kylästä noin kolme kilometriä pitkin Pulmankijärven maisematietä. Ylänkö on enimmäkseen puutonta, joten sieltä avautuu esteetön näköala joka suuntaan. Alempana kasvaa tunturikoivua. Etelässä on Kaldoaivin erämaa-alue ja pohjoisessa voi nähdä Norjan tunturit ja Tenojokilaakson. Huipulla on muutamia Utsjoen julkisia taideteoksia, joihin kuuluvat kivistä rakennettu jokivenettä kuvaava ympäristöteos ”Nuorgamiin menijä” ja lepopaikkana tunnettu istumakivi sekä Kartoitusmuistomerkki. Sinne on rakennettu myös kivinen pöytä penkkeineen, mihin on saatu EU:n rahoitusta. Skaidijärven kävelyreitti, joka lähtee Nuorgamin kylästä, kulkee Isonkivenvaaran kautta. 
Vaaran luonto on nummimaista alapaljakkaa ja kivenlohkareita, joiden mukaan vaaran sanotaan saaneen nimensä. Vaaran lähellä on Skaidejavri ("Skáidejávri") ja muita pienempiä järviä sekä noin kymmenen kilometrin päässä Pulmankijärvi.
Thomas Conrad Porter

Thomas Conrad Porter (1822–1901) oli yhdysvaltalainen kasvitieteilijä ja "Kalevalan" kääntäjä. Hän harjoitti sekä teologisia että luonnontieteellisiä opintoja. Oltuaan jonkun aikaa papin toimissa hän aloitti 1849 luonnonhistorian professorina Marshall Collegessa Pennsylvanian Mercesburgissa. Hän siirtyi collegen mukana 1853 Lancasteriin. Vuodesta 1806 hän oli kasvitieteen ja eläintieteen professorina Lafayette Collegessa Pennsylvanian Eastonissa. Porter tunsi A. F. Soldanin ja oli ehkä tältä herätteen saaneena kiinnostunut "Kalevalasta". Erityisesti Porter oli kiinnittänyt huomiota siihen yhtäläisyyteen, jonka hän huomasi "Kalevalan" ja H. W. Longfellow’n "Hiawathan" välillä. Hän kirjoitti asiasta vuonna 1855 "National Intelligenceriin" kirjoituksen, joka aiheutti kiivaan väittelyn. Hänen kirjeissään Soldanille on muutamia näytteitä yrityksistä kääntää Kalevalaa englanniksi (erityisesti runon 41 käännöstä), mutta ei ole tiedossa, onko käännöksiä julkaistu. Ne ovat kuitenkin olleet myöhemmän kääntäjän John Martin Crawfordin käytössä.
Sexy (albumi)

Sexy on ukrainalaisen pop-laulajan Vjerka Serdjutškan EP-levy. Se julkaistiin 4. syyskuuta 2020.
Johnsson

Johnsson on muun muassa seuraavien henkilöiden sukunimi:
Väinö Toivio

Väinö Toivio, sukunimi aik. "Tossavainen" (23. huhtikuuta 1880 Pielavesi – 25. elokuuta 1934 Helsinki) oli suomalainen arkkitehti. Hän valmistui Polyteknillisestä Opistosta vuonna 1907.
Väinö Toivion vanhemmat olivat kauppias Taavetti Tossavainen ja Alma Vilhelmiina Högman. Hän kirjoitti ylioppilaaksi Kuopion lyseosta 1902 ja muutti Helsinkiin, jossa hän valmistui arkkitehdiksi Polyteknillisestä Opistosta 1907. Toivio työskenteli Karl Lindahlin toimistossa vuosina 1906-1912. Vuosina 1915-1934 hän työskenteli yleisten rakennusten ylihallituksen virastoarkkitehtina. Vuodesta 1930 alkaen Toivio oli virastossaan ylimääräisenä ensimmäisenä arkkitehtina. Hän hoiti asemakaava-osastoa sekä huolehti samalla useista postihallituksen ja poliisilaitoksen uudisrakennuksista maaseudulla. Toivio suunnitteli lisäksi yksityisille monia kymmeniä kaupunkitaloja sekä kunnallisia taloja maaseudulla. Hän toimi myös Ateneumin taloudenhoitajana. Suomalaisten teknikkojen seuran vuosijäsen 1910-1934 
Väinö Toivio oli naimisissa Elsa Lydia Ikosen kanssa.
Toivion suunnittelemia kohteita ovat muun muassa Helsingissä Töölöntorinkatu 3, Mannerheimintie 62 ja 64 sekä Kruununhaankatu 1, ja Turussa Maamiesten kauppatalo sekä As Oy Puutarhakatu 16.
Hän on suunnitellut ainakin seuraavat asuintalot Helsinkiin (pääasiassa Töölöön):
Laulu Hiawathasta

Laulu Hiawathasta () on Henry Wadsworth Longfellow'n kirjoittama runoteos vuodelta 1855. Se on intiaanilegendoihin pohjautuva kalevalamittainen runoelma. Eepoksen on suomentanut A. E. Ollilainen, ja suomennos julkaistiin vuonna 1912.
Taustaa.
Longfellow tunsi hyvin "Kalevalan". Hän oli kuullut siitä jo vuonna 1834 Ruotsin-vierailullaan, ja vuonna 1854 hän luki Franz Anton von Schiefnerin saksankielisen käännöksen, joka oli julkaistu kaksi vuotta aikaisemmin. "Kalevalan" vaikutus näkyy vahvimmin "Hiawathan" alussa ja lopussa. Longfellow itse ei silti koskaan myöntänyt, että "Kalevala" olisi vaikuttanut hänen runoelmaansa.
Yhdysvaltalainen kasvitieteilijä Thomas Conrad Porter (1822–1901) kiinnostui "Kalevalasta" A. F. Soldanin innostamana ja lähetti Soldanille joitakin "Kalevala"-käännöksiään. Porter oli kiinnittänyt huomiota havaitsemaansa yhtäläisyyteen "Kalevalan" ja Longfellow’n "Hiawathan" välillä. Hän kirjoitti asiasta vuonna 1855 "National Intelligenceriin" kirjoituksen, joka aiheutti kiivaan väittelyn.
Vaikutteita.
Lewis Carroll kirjoitti Longfellow’n runon pohjalta kalevalamittaisen parodian ”Hiawathan valokuvaus” (engl. "Hiawatha’s Photographing") vuonna 1857. Antonín Dvořákin yhdeksännen sinfonian (1893) toinen ja kolmas osa saivat innoitusta Hiawatha-runoelmasta. Yhdysvaltalainen Samuel Coleridge-Taylor sävelsi vuonna 1900 kolmiosaisen kantaatin "Scenes from The Song of Hiawatha by Henry Wadsworth Longfellow" op. 30.
Yhdystie 2879

Yhdystie 2879 on yhdystie, joka kulkee Riihimäeltä Hausjärven Hikiälle, yhtyen lopulta seututiehen 290. Tien pituus on kahdeksan kilometriä.
Tien kulku.
Tie saa alkunsa Riihimäeltä, V. I. Oksasen kadun ja Väinö Sinisalon kadun risteyksestä. Tie jatkaa liikenneympyrälle siten, että tien länsipuolelle jää Peltosaari ja itäpuolelle Patastenmäki. Liikenneympyrältä tie jatkaa edelleen alittaen Riihimäki-Lahti-radan ja sivuuttaen Uhkolan, Taipaleen ja Metsäkorven kaupunginosat Riihimäellä sekä Lempivaaran matkailukeskuksen. Tästä tie jatkaa edelleen peltomaiden halki ja yhtyy Hikiällä lopulta seututiehen 290, Eskon koulun tienoilla.
Liikenneympyrälle asti tie kulkee nimellä "V. I. Oksasen katu". Tämän jälkeen se jatkaa nimellä "Uusi Karhintie" ja Metsäkorven kohdilta edelleen nimellä "Karhintie" aina Hikiälle asti.
Walter Parratt

Walter Parratt (10. helmikuuta 1841 Huddersfield – 27. maaliskuuta 1924 Windsor) oli brittiläinen urkuri ja säveltäjä.
Parratt oli urkuri Thomas Parrattin ja tämän vaimon Sarah Elizabethin viides lapsi. Hän soitti jo 11-vuotiaana urkuja paikallisessa kirkossa. Vuonna 1872 hänestä tuli John Stainerin seuraajana Magdalen Collegen ja vuonna 1882 George Elveyn seuraajana St George's Chapelin (Windsorin linna) urkuri. Toukokuussa 1873 Parratt sai musiikin kandidaatin arvon; tämän jälkeen hän lisäsi toimintaansa resitalistina. Vuodesta 1893 Parratt työskenteli William Cusinsin seuraajana kuningatar Viktorian urkurina. Hän jatkoi toimintaa musiikkimestarina Edvard VII:n ja Yrjö V:n palveluksessa. Parratt toimi urkujensoiton opettajana Royal College of Musicissa vuosina 1883–1923. Royal College of Musicissa työskentelynsä aikana hän ystävystyi George Groven, Hubert Parryn ja Charles Villiers Stanfordin kanssa. Vuosina 1908–1918 Parratt toimi myös Parryn seuraajana Oxfordin yliopiston musiikin Heather-professorina. Hän sai vuonna 1908 taiteiden maisterin ja musiikin tohtorin arvot. Lisäksi hän sai kunniatohtorin arvot Oxfordin (1894), Cambridgen (1910) ja Durhamin yliopistoista (1912). Parratt sai sydäninfarktin 19. lokakuuta 1923, mutta toipui urkurintyön jatkamisen mahdollistaneeseen kuntoon ja soitti viimeisen kerran St George's Chapelissa 2. maaliskuuta 1924. 
Parrattilla oli tärkeä asema Johann Sebastian Bachin ja aikansa brittisäveltäjien teosten tukijana. Hänestä tekivät muotokuvat Gerald Moira (1892) ja John Singer Sargent (1914). William Holman Huntin maalauksessa "May Morning on Magdalen Tower" (1888–1891) esiintyvät Parratt ja John Stainer. Parratt oli vuodesta 1864 naimisissa Emma Gledhillin kanssa. Avioliitosta syntyi poika ja neljä tytärtä. Parrattin poika kirjoitti isästään elämäkerran. Tyttären kuolema vuonna 1917 vaikutti Parrattiin syvästi.
Parrattin sävellystuotantoon kuuluu urku- ja kuoroteoksia sekä näyttämömusiikkia. Kuningatar Victorian 80-vuotispäivää varten hän sävelsi madrigaalin "The Triump of Victoria ('O happy hour')", jonka julkaisi brittikirjailijoiden ja -muusikoiden töiden kokoelmassaan "Choral Songs in Honour of Her Majesty Queen Victoria" (1899). Edvard VII:n kruunajaisia varten Parratt sävelsi teoksen "Confortare ('Be strong and play the man')", joka toistettiin Yrjö V:n kruunajaisissa.
Mentuhotep III

Mentuhotep III (hallitsi noin 2010 eaa. – 1998 eaa. tai 2004 eaa. – 1992 eaa.) oli Egyptin 11. dynastian faarao. Hänen vanhempansa olivat faarao Mentuhotep II ja kuningatar Tem. Mentuhotep III nousi valtaistuimelle isänsä pitkän kauden jälkeen, ja hän oli faaraoksi tullessaan jo melko iäkäs. Hänen kaudellaan rakennettiin ja korjattiin useita rakennuksia. Mentuhotep lähetti myös kaupparetkikuntia Puntin maahan. Mentuhotep sai haaremiinsa kuuluneen Imin kanssa pojan, seuraajansa Mentuhotep IV:n.
Kiss Land

Kiss Land on kanadalaisen laulajan The Weekndin debyyttialbumi, joka julkaistiin levy-yhtiöiden Republic Recordsin ja XOn kautta 10. syyskuuta 2013. Albumista julkaistiin kuusi singleä: "Kiss Land", "Belong to the World", "Love in the Sky", "Live For", "Pretty" ja "Wanderlust". Albumin kappaleet on pääosin The Weekndin, DannyBoyStylesin ja Jason "DaHeala" Quennevillen sanoittamia ja säveltämiä.
"Kiss Land" kohtasi pääosin positiivista palautetta. Se pääsi US Billboard 200 -listan toiselle sijalle, myyden noin 95 tuhatta kopiota ensimmäisen viikon aikana. Vuoden 2015 elokuuhun mennessä "Kiss Land" oli myynyt 273 tuhatta kopiota Yhdysvalloissa.
Yhdystie 2891

Yhdystie 2891 on yhdystie, joka kulkee Riihimäeltä Hausjärven Karaan. Tien pituus on 4,4 kilometriä. 
Tien kulku.
Tie saa alkunsa Riihimäen Haapahuhdan alueelta, kantatieltä 54. Tästä se jatkaa koilliseen kohti Karan kylää, yhtyen lopulta seututiehen 290, Karan vanhan koulun tienoilla. Tien alkumetreiltä erkanee myös entinen paikallistie 13823 eli Silakkamäentie Ryttylän suuntaan.
Tie kulkee koko matkansa ajan nimellä "Karantie".
Yhdystie 2878

Yhdystie 2878 on yhdystie Riihimäellä. Tien pituus on kuusi kilometriä.
Tien kulku.
Yhdystie 2878 kulkee koko matkansa Riihimäen kunnan alueella. Tie saa alkunsa seututieltä 130, Lasitehtaan koulun pohjoispuolelta ja kulkee Riihimäen keskustaan ja kääntyy sieltä pohjoiseen yhtyen lopulta kantatiehen 54. 
Tie kulkee aluksi nimellä Lasitehtaantie ja sitten nimellä Kalevankatu keskustaan saakka. Keskustassa tie kulkee nimellä Hämeenkatu aina Istuinkivelle asti ja jatkaa tästä Riihimäen Lidl-myymälän tienoille nimellä Karankatu. Tästä tie jatkuu Kantatielle 54 nimellä Pohjoinen Rautatienkatu.
Franz Reizenstein

Franz-Theodor Reizenstein (7. kesäkuuta 1911 Nürnberg – 15. lokakuuta 1968 Lontoo) oli saksalaissyntyinen, brittiläistynyt säveltäjä ja pianisti.
Elämä.
Reizenstein opiskeli pianonsoittoa Leonid Kreutzerin ja sävellystä Paul Hindemithin johdolla Berliinissä vuosina 1930–1934. Juutalaisperheeseen syntyneenä hän pakeni kansallissosialismia vuonna 1934 Englantiin. Reizenstein jatkoi sävellysopintojaan Royal College of Musicissa opettajanaan Ralph Vaughan-Williams ja omaksui uudessa asuinmaassaan englantilaisia musiikkivaikutteita. Myöhemmin hän sai pianonsoitossa opetusta Solomonilta. Reizenstein joutui kuitenkin toisen maailmansodan aikana (1940) internoiduksi Mansaarella vihollismaasta tulleena. Vuosina 1958–1968 hän toimi pianonsoiton professorina Royal Academy of Musicissa ja vuosina 1962–1968 Royal Northern College of Musicissa. Tammikuusta kesäkuuhun 1966 hän oli vierailevana sävellysprofessorina Bostonin yliopistossa.
Reizenstein meni Englannissa naimisiin ja sai pojan. Hän kuoli äkillisesti lokakuussa 1968.
Sävellystuotanto ja työ pianistina.
Reizensteinin musiikille ominaisia ovat pitäytyminen romanttisessa tyylissä ja polytonaalisuus. Hänen 48:sta opusnumeroidusta teoksestaan kolme neljäsosaa edustaa piano- ja kamarimusiikkia. Kamarimusiikkiteoksista suurimuotoisin on pianokvintetto (op. 23), joka sai suosiollisen vastaanoton samoin kuin sellosonaatti (op. 22). Reizensteinin tuotantoon kuuluu myös orkesteriteoksia, kuten kaksi konserttoa pianolle, ja elokuvamusiikkia.
Reizensteinin kuorotuotanto on suppea, mutta kantaatti "Voices of Night" (op. 27, 1950/51, kantaesitys 1952) sai niin hyvän vastaanoton, että seurasi kaksi uutta tilausta. Näiden tuloksina syntyivät radio-ooppera "Anna Kraus" (op. 30) ja oratorio (op. 35). Kaikkien näiden teosten sanat ovat Reizensteinin ystävän, runoilija Christopher Hassallin käsialaa. Humoristista musiikkia Reizenstein teki yhteistyössä Gerard Hoffnungin kanssa.
Reizenstein soitti omien teostensa lisäksi perinteistä ohjelmistoa. Hän konsertoi ja piti radioesityksiä usein.
Yhdystie 2834

Yhdystie 2834 on yhdystie, joka kulkee Riihimäen Merkokselta Lopen Kormuun. Tien pituus on 6,5 kilometriä.
Tien kulku.
Tie saa alkunsa Riihimäen Merkoksen lähellä sijaitsevan Mattilantien liikenneympyrältä ja alittaa ensin seututien 130 ja sitten ylittää valtatien 3. Tämän jälkeen tie jatkaa länteen tienhaaralle, josta haarautuu tie Hirvijärven suuntaan. Tästä tie jatkaa edelleen luoteeseen, ohittaen Riuttan ulkoilualueen ja Riutanharjun aina Lopen Kormuun asti, jossa tie yhtyy kantatiehen 54. Vastapuolella alkaa Kartanontie Launosille. 
Riihimäen puolella tie kulkee nimellä Kormuntie ja Lopen puolella nimellä Herajoentie.
Mikromanagerointi

Mikromanagerointi on työpaikalla ilmenevä työkulttuuri, jossa puututaan työn pienimpiinkin yksityiskohtiin. Silloin työnteosta voi kadota järki, ja siitä katoaa luovuus. Työn tehokkuus heikkenee, ja työntekijöiden mieliala kärsii. Se on suurin syy työntekijöiden vaihtuvuuteen. Toimintatapaa soveltava henkilö voi muuttaa käytöstään vain, jos hän itse ymmärtää käytöksensä aiheuttaman vahingon. Mikromanagerointi on tehokas tapa tuhota ihmisen sisäistä motivaatiota, sillä sille on ominaista johtajan tarve puuttua toisen työssä sellaisiin yksityiskohtiin, joilla ei ole kokonaisuuden kannalta merkitystä.
Mikromanagerointia on tutkittu Suomessa esimerkiksi Verohallinnossa, ja se on yleistä yliopistojen johtamismalleissa.
Yhdystie 2877

Yhdystie 2877 on yhdystie Riihimäellä. Tien pituus on 2,9 kilometriä. 
Tien kulku.
Yhdystie 2877 kulkee koko matkansa Riihimäen kaupungin alueella. Tie saa alkunsa Peltokylässä sijaitsevalta Etelän Viertotien ja Kulmalan Puistokadun liikenneympyrältä ja jatkaa pohjoiseen kohti Kirjauksen kaupunginosaa, yhtyen lopulta kantatiehen 54. Tie sivuuttaa matkallaan Koivistonmäen, Hirsimäen, Harjukylän, Uramon ja Kumelan kaupunginosat.
Tie kulkee aluksi nimellä Kulmalan Puistokatu Lopentien liikenneympyrälle asti. Siitä se jatkaa nimellä Sakonkatu aina Sakonkadun ja Kalevankadun (yhdystie 2878) risteykseen saakka ja jatkaa tästä loppumatkan nimellä Kirjauksentie.
Charles Wood (säveltäjä)

Charles Wood (15. kesäkuuta 1866 Armagh – 12. heinäkuuta 1926 Cambridge) oli irlantilainen säveltäjä.
Woodin isä oli tuomiokirkossa tenorina, ja Wood itse pääsi laulamaan sen kuoroon. Hän opiskeli Royal College of Musicissa Hubert Parryn sekä Charles Villiers Stanfordin johdolla ja vuodesta 1888 Selwyn Collegessa. Vuonna 1888 Wood aloitti harmonian opettamisen Royal College of Musicissa ja vuonna 1889 harmonian ja kontrapunktin opettamisen Gonville and Caius Collegessa. Tässä vaiheessa hän oli jo säveltänyt muun muassa kantaatin "Spring's Summons" (1885). Hän työskenteli Cambridgen yliopistossa soittokunnan johtajana vuosina 1889–1897 ja sai sieltä vuonna 1894 tohtorin arvon. Vuonna 1904 hän sai kunniatohtorin arvon Leedsin ja vuonna 1924 Oxfordin yliopistosta. Vuodesta 1924 kuolemaansa hän oli Cambridgen yliopiston sävellysprofessori.
Wood sävelsi laajan tuotannon anglikaanikirkon käyttöön. Hän sävelsi myös lauluja, kantaatteja, näyttämöteoksia sekä orkesteri- ja kamarimusiikkia. Kamarimusiikkituotantoa edustavat jousikvartetot, joita hän sävelsi kahdeksan. Tyyliltään hän oli konservatiivinen. Woodin johdolla opiskelivat muiden muassa Ralph Vaughan Williams ja Herbert Howells. Wood vaali irlantilaisia perinteitä sekä monissa sävellyksissään että olemalla mukana perustamassa Irish Folk Song Societya Lontoossa vuonna 1904.
HMAS Yarra

HMAS Yarra on tai on ollut neljän Australian laivaston aluksen nimenä. Nämä alukset olivat:
Elephants on Acid

Elephants on Acid on Cypress Hillin yhdeksäs studioalbumi. Se julkaistiin 28. syyskuuta 2018 BMG:n kautta.
Iloinen Teatteri

Iloinen Teatteri oli Helsingissä vuosina 1945–1946 toiminut revyyteatteri. Teatterin perustajat olivat Reino Palmroth, Paavo Päiwiö ja Ossi Elstelä. Teatteri aloitti toimintansa talvella 1945 Hämäläis-Osakunnan talossa Kampinkadun varrella, mutta teatteri teki myös maaseutukiertueita. Kesällä 1945 suuren suosion saanut teatteri vuokrasi esitystilat Messuhallista, jonne esityksiä katsomaan mahtui jopa tuhat katsojaa. Messuhallissa toimineen Puutarhateatterin yhteydessä oli myös ravintola, jossa järjestettiin tanssiaisia. 
Iloisen Teatterin ensimmäiset revyyt kirjoitti Reino Palmroth, myöhemmin kirjoittajiin kuuluivat muun muassa Heikki Sakari Marttila, Kai Brunila, Boris Grünstein ja Gustaf Laurent (1912–2002). Iloisen Teatterin näyttelijöinä olivat muun muassa Hannes Hako, Kauko Käyhkö, Einari Ketola, Lulu Paasipuro ja Pentti Viljanen. Revyiden vitsit ja ohjelmanumerot saivat aiheensa ajankohtaisista tapahtumista. Teatteri maksoi 40 prosentin huviveroa esityksistään ja revyiden käsikirjoitukset täytyi esitellä viranomaisille ennen niiden esitysten aloittamista. Huviverosta pyrittiin vapautumaan tekemällä revyistä yhtenäinen juonen sitoma kokonaisuus tanssi- ja musiikkinumeroista.
Loppukesästä 1945 teatterin ohjelmistoon ja Reino Palmrothiin alkoi kohdistua arvostelua erityisesti SKDL:n lehdistössä muun muassa "Vapaa Sana" -lehdessä. Arvostelijat toivat esiin Palmrothin toiminnan sodanaikaisessa propagandassa ja katsoivat että teatteri jatkoi sodanaikaista Neuvostoliiton vastaista propagandaa ohjelmistossaan. Vappuna 1946 muutamat ylioppilaat kivittivät valvontakomission hallussa ollutta Hotelli Tornin rakennusta. Valvontakomissio otti yhteyttä sisäministeri Yrjö Leinoon ja parin viikon kuluttua Arijoutsin kirjoittaman Iloisen Teatterin "Syntymämerkki"-revyyn esitykset peruttiin "hyvien tapojen vastaisina". Pian tämän viranomaiset kielsivät myös "Lähtölaukaus"- ja "Musta kissa" -revyiden uudelleenesitykset. Reino Palmroth lähti teatterista ja tämän jälkeen teatteri jatkoi toimintaansa esittämällä vain operetteja. Iloinen Teatteri suljettiin kesäkuussa 1946.
Iloisen Teatterin perustajiin kuulunut Ossi Elstelä piti teatterin sulkemisen jälkeen ravintolakabaree-esityksiä kesällä 1946 Kaivopuiston ravintolassa ja Pihlajasaaressa yhteistyössä Sotaleskien ja Kaatuneiden Omaisten Huolto -järjestön kanssa. Uusi Elstelän johtama Punainen Mylly -revyyteatteri aloitti sitten syksyllä toimintansa Hämäläis-Osakunnan salissa "Syntiset enkelit"-revyyn uudelleenesityksellä 8. syyskuuta 1946. Punaisen Myllyn revyiden poliittinen satiiri oli kuitenkin huomattavasti varovaisempaa kuin Iloisen Teatterin revyiden satiiri oli ollut.
Lashana Lynch

Lashana Rasheda Lynch (s. 27. marraskuuta 1987 Lontoo, Iso-Britannia) on brittiläinen näyttelijä. Hän on näytellyt Maria Rambeaun roolin elokuvissa "Captain Marvel" (2019) ja "The Marvels" (2023) sekä Kapteeni Ihmeeksi tulleena ja Illuminatiin kuuluvana muunnelmana samasta hahmosta elokuvassa "Doctor Strange in the Multiverse of Madness" (2022). 
Hän näyttelee 00-agentti Nomia "Bond"-elokuvassa "007 No Time to Die" (2021).
Adalmiina

Adalmiina on Suomessa käytetty naisen etunimi, josta tunnetaan myös kirjoitusasu Adalmina. Nimen alkuosa "adal" ("adel") on muinaissaksaa ja merkitsee ’jaloa’; se esiintyy useissa saksalaisissa naisennimissä (esim. "Adelgunde", "Adelheid", "Adelhilde"). Loppuosa on Miina-nimen tavoin lähtöisin Vilhelmi(i)nasta. Adalmiina-niminen prinsessa tunnetaan Sakari Topeliuksen sadusta "Adalmiinan helmi".
Digi- ja väestötietoviraston mukaan Suomessa on joulukuun 2024 loppuun mennessä tilastoitu noin 2 290–2 320 Adalmiina- ja noin 390–420 Adalmina-nimistä naista. Suurin osa heistä on syntynyt 2000- tai 2010-luvulla.
Adalmiinalla ei ole virallista nimipäivää almanakassa.
Suonummen maja

Suonummen maja on Hausjärvellä, Erkyläntien varrella sijaitseva Riihimäen Kiista-Veikkojen ylläpitämä hiihtomaja. Maja sijaitsee noin viiden kilometrin päässä Riihimäen keskustasta. 
Maja on vuokrattavissa saunailtoja, juhlia, kokouksia ja yritysten virkistäytymispäiviä varten. Majan tilat käsittää kaksi salia, keittiön, vessan ja kaksi saunaa pukuhuoneineen. Majalla ei saa yöpyä. Majan vuokraamisen ikäraja on 21.
Suonummen majalta kulkee viiden kilometrin pituinen ulkoilureitti Riihimäen Uhkolaan. Ulkoilureitin varrella sijaitsee Riihimäen puolella Vahteriston luonnonsuojelualue sekä Uhkolansuo. Reitin varrella sijaitsee myös vähän matkan päässä Suonummen majalta näköalapaikka.
Tuukka Soitso

Tuukka Styck-Soitso (25. marraskuuta 1911 – 17. huhtikuuta 1973) oli suomalainen tanssija, elokuvanäyttelijä ja elokuvajärjestäjä.
Soitso oli 1930-luvulla tanssijana Suomen Kansallisoopperassa ja 1945 tanssitaiteilijana Iloisessa Teatterissa.
Elokuvarooleja.
Tuukka Soitso oli studiopäällikkönä elokuvassa Hopeaa rajan takaa (1963).
Therionin diskografia

Therion on 1980-luvulla perustettu ruotsalainen sinfonista metallia esittävä yhtye. Yhtyeen musiikista on usein löydetty yhtenäisyyksiä 1980-luvun melodisiin heviyhtyeisiin Iron Maiden ja Judas Priest.
Inderjit Kaur Khalsa

Inderjit Kaur Khalsa eli Mervi Enqvist (syntyjään Mervi Rannikko; 22. maaliskuuta 1970 Somero) on suomalainen elokuvaohjaaja ja joogaopettaja.
Koulutus.
Inderjit Kaur Khalsa opiskeli teatteritaidetta Teatterikorkeakoulussa ja New Yorkissa ja valmistui näyttelijäksi vuonna 1997. Myöhemmin hän on opiskellut fiktiokäsikirjoittamista ja suorittanut elokuvaohjaajan erikoisammattitutkinnon.
Ura.
Inderjit Kaur Khalsa tutustui ensimmäistä kertaa joogaan asuessaan New Yorkissa. Siellä hän harjoitti jivamukti-joogaa opettajinaan Sharon Cannon ja Cyndi Lee. Suomeen palattuaan hän harjoitti astangajoogaa Astangajoogakoululla. Vuonna 2000 hän muutti takaisin New Yorkiin, jossa hän löysi kundalinijoogan. Hän asui vuosia Yhdysvalloissa opiskellen useiden henkisten opettajien ohjauksessa, kääntyi sikhiläisyyteen ja otti intialaisen nimen. Palattuaan jälleen Suomeen hän on kirjoittanut kolme Tammen kustantamaa kirjaa joogasta. Hän on perustanut Kundaliinijooga Helsinki -joogakoulun vuonna 2015.
Inderjit Kaur Khalsa ohjasi ensimmäisen dokumenttielokuvansa "Brooklynin pojat", joka kertoo ohjaajan suhteesta entiseen amerikkalaiseen mieheensä ja heidän yhteiseen lapseensa. Elokuva sai ensi-iltansa Espoo Ciné -elokuvafestivaaleilla vuonna 2014. Hänen toinen dokumenttinsa "Sota vai rauha" koostuu militantin The Weather Underground -vasemmistoryhmän perustajien Bill Ayers ja Bernardine Dohrn haastatteluista. Se oli niin ikään ensi-illassa Espoo Ciné -festivaaleilla vuonna 2017. Kolmas dokumenttielokuva, runoilija Laura Eklund Nhagasta kertova "Kansanvalta" sai ensi-iltansa Docpoint-festivaaleilla vuonna 2022.
Asómatos (Réthymno)

Asómatos () on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Kylän väkiluku on 230 (vuonna 2011).
Asómatoksen kylä sijaitsee Kreetan eteläosissa noin 30 kilometriä etelään Réthymnosta, lähellä Kourtaliótiksen rotkon eteläpäätä. Se on rakennettu noin 230 metrin korkeuteen merenpinnasta laskettuna. Kylä on saanut nimensä, suomeksi ”Ruumiiton”, sen vanhasta Pyhille ”ruumiittomille” ("Ágioi Asómatoi") eli enkeleille omistetusta kirkosta.
Asómatos muodostaa myös laajemman kyläyhdyskunnan (Τοπική Κοινότητα Ασωμάτου, "Topikí Koinótita Asomátou"), johon kuuluvat varsinaisen Asómatoksen kylän lisäksi Alempi Prévelin luostari ("Káto Moní Préveli") ja Taempi Prévelin luostari ("Píso Moní Préveli"). Koko yhdyskunnan väkiluku on 232.
Aiemmin kylä kuului Foínikaksen kuntaan ja vuodesta 2011 lähtien Ágios Vasíleioksen kunnan Foínikaksen kunnallisyksikköön.
Keramés

Keramés () on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Kylän väkiluku on 129 (vuonna 2011).
Keramésin kylä sijaitsee Kreetan eteläisissä keskiosissa noin 42 kilometriä etelään Réthymnosta ja noin kaksi kilometriä sisämaahan saaren etelärannikosta ja Libyanmeren rannasta. Kylän pääkirkko on omistettu Pyhälle Spyridonille ("Ágios Spyrídonas"). Keramés muodostaa myös laajemman kyläyhdyskunnan (Τοπική Κοινότητα Κεραμέ, "Topikí Koinótita Keramé"), johon kuuluvat varsinaisen Keramésin kylän lisäksi kylät Agalianós ja Agía Foteiní. Koko yhdyskunnan väkiluku on 153.
Aiemmin kylä kuului Lámpin kuntaan ja vuodesta 2011 lähtien Ágios Vasíleioksen kunnan Lámpin kunnallisyksikköön.
Dark Tranquillityn diskografia

Dark Tranquillity on Göteborgissa vuoden 1989 lopulla perustettu melodista death metalia esittävä ruotsalainen yhtye. Se on In Flamesin ja At the Gatesin ohella yksi tunnetuimmista niin sanotun Göteborg-soundin edustajista.
Koxaré

Koxaré () on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Kylän väkiluku on 225 (vuonna 2011).
Koxarén kylä sijaitsee Kreetan eteläosissa Kouroúpa-vuoren rinteessä noin 25 kilometriä etelään Réthymnosta ja noin 15 kilometriä sisämaahan saaren etelärannikosta eli Libyanmeren rannasta. Sen läheltä saa alkunsa Kourtaliótiksen rotko. Kylän nimen katsotaan tulevan sen ensimmäisistä asukkaista, Kóxaris-suvusta, bysanttilaisella kaudella. Koxarén nähtävyyksiin kuuluu Pyhän Georgioksen ("Ágios Geórgios") kirkko 1400-luvulta. Kylän lähellä on Kreetan kansannousun aikaan vuonna 1866 rakennetun linnoituksen rauniot.
Koxaré muodostaa myös laajemman kyläyhdyskunnan (Τοπική Κοινότητα Κοξαρές, "Topikí Koinótita Koxarés"), johon kuuluvat varsinaisen Koxarén kylän lisäksi kylät Atsipádes, Katsogrída ja Palé. Koko yhdyskunnan väkiluku on 404.
Aiemmin kylä kuului Foínikaksen kuntaan ja vuodesta 2011 lähtien Ágios Vasíleioksen kunnan Foínikaksen kunnallisyksikköön.
Máles

Máles () on Kreikan kylä, joka sijaitsee Kreetan saarella. Se kuuluu hallinnollisesti Ierápetran kuntaan, Lasíthin alueyksikköön ja Kreetan alueeseen. Kylän väkiluku on 302 (vuonna 2011).
Málesin kylä sijaitsee Kreetan itäosissa 27 kilometriä luoteeseen Ierápetran kaupungista ja 42 kilometriä lounaaseen Ágios Nikólaoksesta, Díkti-vuoren Spathín huipun ja Megáli Koryfí -vuoren välissä. Máles muodostaa myös laajemman kyläyhdyskunnan (Τοπική Κοινότητα Μαλών, "Topikí Koinótita Malón"), johon kuuluu varsinaisen Málesin kylän lisäksi Neitsyt Maria ("Panagía") Exakoustín luostari ("Moní Panagías Exakoustís"). Koko yhdyskunnan väkiluku on 302.
Antiikin aikana lähistöllä sijaitsi oletettavasti Mallan kaupunki, johon nykyisen kylän nimi perustuu.
Yhdystie 1421

Yhdystie 1421 on yhdystie, joka kulkee Hyvinkäältä Jokelan kautta Järvenpäähän. Tien pituus on 21 kilometriä.
Tien kulku.
Tie saa alkunsa Hyvinkään Hakalasta ja kulkee siitä kaakkoon Palopuron kautta Jokelaan. Jokelasta tie jatkaa edelleen Nuppulinnan ja Saunakallion ohitse Järvenpään Kaakkolaan, keskustan liepeille, yhtyen Vanhankyläntiehen. Tie kulkee pääradan vieressä aina Nuppulinnaan asti.
Hyvinkäältä Järvenpäähän tie kulkee nimellä Jokelantie. Järvenpään puolella tie kulkee nimellä Eriksnäsintie.
Mélampes

Mélampes (; myös transl. "Mélambes") on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Kylän väkiluku on 591 (vuonna 2011).
Mélampesin kylä sijaitsee Kreetan eteläosissa Vouvála-vuoren pohjoisrinteessä, noin 50 kilometriä etelään Réthymnosta. Se on rakennettu noin 600 metrin korkeuteen merenpinnasta laskettuna. Antiikin aikana lähellä sijaitsi Korionin kaupunki.
Mélampes muodostaa myös laajemman kyläyhdyskunnan (Τοπική Κοινότητα Μελάμπων, "Topikí Koinótita Melámpon"), johon kuuluu varsinaisen Mélampesin kylän lisäksi kylä Ágios Geórgios. Koko yhdyskunnan väkiluku on 605.
Aiemmin kylä kuului Lámpin kuntaan ja vuodesta 2011 lähtien Ágios Vasíleioksen kunnan Lámpin kunnallisyksikköön.
Melidóni

Melidóni () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Kylän väkiluku on 573 (vuonna 2011).
Melidónin kylä sijaitsee Kreetan pohjoisosassa Kouloúkonas-vuoren länsipäässä noin 4,5 kilometriä sisämaahan saaren pohjoisrannikosta eli Kreetanmeren rannasta ja noin 27 kilometriä itään Réthymnosta. Se on rakennettu noin 250 metrin korkeuteen merenpinnasta laskettuna. Kylä tunnetaan erityisesti Melidónin luolasta, joka tunnetaan myös nimellä Gerontóspilios.
Melidóni muodostaa myös laajemman kyläyhdyskunnan (Τοπική Κοινότητα Μελιδονίου, "Topikí Koinótita Melidoníou"), johon kuuluvat varsinaisen Melidónin kylän lisäksi kylät Balí, Exántis ja Vlycháda. Koko yhdyskunnan väkiluku on 1 255.
Aiemmin kylä kuului Geropótamoksen kuntaan ja vuodesta 2011 lähtien Mylopótamoksen kunnan Geropótamoksen kunnallisyksikköön.
Queen Anne’sin piirikunta

Queen Anne’sin piirikunta () on Yhdysvaltojen Marylandin osavaltiossa sijaitseva piirikunta. Sen väkiluku oli 50 381 vuonna 2019. Piirikunnan hallintokeskus on Centrevillen kunta. Piirikunta on perustettu vuonna 1706.